CELEX: 32017R2446
Language: sk
Date: 2017-12-19 00:00:00
Title: Vykonávacie nariadenie Komisie (EÚ) 2017/2446 z 19. decembra 2017, ktorým sa mení vykonávacie nariadenie (EÚ) 2016/1368, ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011 (Text s významom pre EHP )

28.12.2017   
            
            
               SK
            
            
               Úradný vestník Európskej únie
            
            
               L 346/1
            
         VYKONÁVACIE NARIADENIE KOMISIE (EÚ) 2017/2446
   z 19. decembra 2017,
   ktorým sa mení vykonávacie nariadenie (EÚ) 2016/1368, ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 20 ods. 1,
   keďže:
   
               (1)
            
            
               Referenčné hodnoty hrajú dôležitú úlohu pri určovaní cien mnohých finančných nástrojov a finančných zmlúv a meraní výkonnosti mnohých investičných fondov. Poskytovanie vstupných údajov pre referenčné hodnoty a ich správa sú často náchylné na manipuláciu a osoby zapojené do tohto procesu často čelia konfliktu záujmov.
            
         
               (2)
            
            
               Aby referenčné hodnoty mohli plniť svoju ekonomickú úlohu, musia byť reprezentatívne pre podkladový trh alebo ekonomickú realitu, ktorú odrážajú. Ak by referenčná hodnota, napríklad medzibankové referenčné sadzby, už nebola reprezentatívna pre podkladový trh, existuje riziko negatívneho vplyvu okrem iného na integritu trhu, financovanie domácností (úvery a hypotéky) a podniky v Únii.
            
         
               (3)
            
            
               Riziká pre používateľov, trhy a hospodárstvo Únie vo všeobecnosti rastú, ak celková hodnota finančných nástrojov, finančných zmlúv alebo investičných fondov, ktoré odkazujú na konkrétnu referenčnú hodnotu, je vysoká. V nariadení (EÚ) 2016/1011 sa preto zavádzajú rôzne kategórie referenčných hodnôt a stanovujú sa ďalšie požiadavky na zabezpečenie integrity a odolnosti určitých referenčných hodnôt považovaných za kritické vrátane právomoci príslušných orgánov za určitých okolností prikázať poskytovanie vstupných údajov pre kritickú referenčnú hodnotu alebo jej správu.
            
         
               (4)
            
            
               Dodatočné povinnosti a právomoci príslušných orgánov správcov kritických referenčných hodnôt si vyžadujú formálny postup na stanovenie kritických referenčných hodnôt. V súlade s článkom 20 ods. 1 písm. a) nariadenia (EÚ) 2016/1011 sa referenčná hodnota považuje za kritickú, ak sa používa priamo alebo nepriamo v rámci kombinácie referenčných hodnôt ako odkaz na finančné nástroje alebo finančné zmluvy alebo na meranie výkonnosti investičných fondov s celkovou hodnotou najmenej 500 miliárd EUR na základe celého rozsahu splatnosti alebo trvania referenčnej hodnoty, ak je to relevantné.
            
         
               (5)
            
            
               Sadzbou LIBOR (London Interbank Offered Rate) sa merajú nezaistené medzibankové úrokové sadzby v piatich menách vrátane eura s rôznou splatnosťou, od jednodňovej až do 12 mesačnú. Je celosvetovo jednou z najdôležitejších referenčných hodnôt úrokových sadzieb. Používa sa ako pohyblivá sadzba v mnohých finančných zmluvách, od úrokových swapov cez študentské pôžičky a hypotekárne úvery, až po nástroje financovania podnikov.
            
         
               (6)
            
            
               Podľa britského regulačného orgánu (FCA, Financial Conduct Authority)) bola v októbri 2016 sadzba LIBOR použitá ako referenčná hodnota pri mimoburzových derivátoch v hodnote 156,8 bilióna USD.
            
         
               (7)
            
            
               FCA ďalej uvádza, že sadzba LIBOR sa vo významnej miere používa ako referenčná hodnota aj v prípade derivátov obchodovaných na burze, dlhopisov a na trhoch s podnikovými dlhovými cennými papiermi a odkazy na ňu sú relevantné v súvislosti so systémovým rizikom a reálnou ekonomikou.
            
         
               (8)
            
            
               Zoznam kritických referenčných hodnôt, ktoré boli stanovené vo vykonávacom nariadení Komisie (EÚ) 2016/1368 (2), by sa mal preto zmeniť, a to doplnením o referenčnú sadzbu LIBOR.
            
         
               (9)
            
            
               Vzhľadom na význam referenčnej sadzby LIBOR pre medzibankový trh a na vysoký počet finančných nástrojov v Únii, ktoré na ňu odkazujú, by toto nariadenie malo nadobudnúť účinnosť čo najskôr.
            
         
               (10)
            
            
               Uplatniteľnosť tohto nariadenia podľa článku 20 ods. 1 nariadenia (EÚ) 2016/1011 závisí od toho, či správca, ktorý poskytuje kritickú referenčnú hodnotu, má sídlo v Únii.
            
         
               (11)
            
            
               Opatrenia stanovené v tomto nariadení sú v súlade so stanoviskom Európskeho výboru pre cenné papiere,
            
         PRIJALA TOTO NARIADENIE:
   Článok 1
   Príloha k vykonávaciemu nariadeniu (EÚ) 2016/1368 sa nahrádza textom v prílohe k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. decembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 171, 29.6.2016, s. 1.
   
      (2)  Vykonávacie nariadenie Komisie (EÚ) 2016/1368 z 11. augusta 2016, ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011 (Ú. v. EÚ L 217, 12.8.2016, s. 1).
   
      PRÍLOHA
      
         Zoznam kritických referenčných hodnôt podľa článku 20 ods. 1 nariadenia (EÚ) 2016/1011
      
      
                  Č.
               
               
                  Referenčná hodnota
               
               
                  Administrátor
               
               
                  Sídlo
               
            
                  1
               
               
                  Euro Interbank Offered Rate (EURIBOR®)
               
               
                  European Money Markets Institute – EMMI (Európsky inštitút pre peňažné trhy)
               
               
                  Brusel, Belgicko
               
            
                  2
               
               
                  Euro OverNight Index Average (EONIA®)
               
               
                  European Money Markets Institute – EMMI (Európsky inštitút pre peňažné trhy)
               
               
                  Brusel, Belgicko
               
            
                  3
               
               
                  London Interbank Offered Rate (LIBOR)
               
               
                  ICE Benchmark Administration (IBA)
               
               
                  Londýn, Spojené kráľovstvo